《朔方歌》
元代·陈泰

朔方大野何寥哉，悲风惨淡从天来。初如巨壑吼阴浪，忽似晴天行怒雷。

严风吹霜石为裂，淅沥飞沙砭人骨。万里书生二十馀，匹马来为朔方客。

朔方之人胆如斗，不斗才华斗身手。无复悲歌慷慨声，犹能使气屠鸡狗。

凭高仰视太行山，山气天濛紫翠间。东西日月自吞吐，今古烟云相往还。

太行势尽西山起，凤舞龙蟠耸神伟。昨夜燕山雪作团，散落飞花汉宫里。

朔方猛士气凌云，白首防边未策勋。马上相逢泪如泻，嗟我何为朔方野。

作者简介：元长沙茶陵人，字志同，号所安。仁宗延祐初举于乡，以《天马赋》得荐，官龙泉主簿。生平以吟咏自怡，出语清婉有致。有《所安遗集》。